നോവ സ്കോട്ടിയ

നോവ സ്കോട്ടിയ (ലാറ്റിൻ ഭാഷയിൽ "ന്യൂ സ്കോട്ലാൻഡ്") കാനഡയിലെ പത്ത് പ്രവിശ്യകളിൽ ഒന്നാണ്‌. അറ്റ്ലാൻറിക് കാനഡയുടെ ഭാഗമായ നാലു പ്രവിശ്യകളിൽ ഒന്നായ ഇത്, 55,284 ചതുരശ്ര കിലോമീറ്റർ വലിപ്പവുമായി, കാനഡയിലെ ഏറ്റവും ചെറിയ രണ്ടാമത്തെ പ്രവിശ്യയാണ്. ഹ്യാലിഫാക്സ് ആണ് പ്രവിശ്യാ തലസ്ഥാനം. കേപ് ബ്രെട്ടൻ ദ്വീപ് അടക്കം 3,800 തീരദേശ ദ്വീപുകൾ നോവ സ്കോട്ടിയയുടെ ഭാഗമാണ്. 2016 ലെ കണക്കുപ്രകാരം ഇവിടുത്തെ ജനസംഖ്യ 923,598 ആണ്. പ്രിൻസ് എഡ്വേർഡ് ഐലന്റ് കഴിഞ്ഞാൽ ചതുരശ്ര കിലോമീറ്ററിന് 17.4 ആൾക്കാരുമായി കാനഡയിലെ രണ്ടാമത്തെ ഏറ്റവുമധികം ജനസാന്ദ്രതയുള്ള പ്രവിശ്യയാണ് നോവ സ്കോട്ടിയ.  

 ഭൂമിശാസ്ത്രം 
പ്രിൻസ് എഡ്വേർഡ് ദ്വീപിന് ശേഷം കാനഡയിലെ രണ്ടാമത്തെ ചെറിയ പ്രവിശ്യയാണ് നോവ സ്കോട്ടിയ. പ്രവിശ്യയിലെ പ്രധാന ഭൂപ്രദേശമായ നോവ സ്കോട്ടിയ ഉപദ്വീപ് അറ്റ്ലാന്റിക് മഹാസമുദ്രത്താൽ വലയം ചെയ്യപ്പെട്ടതും നിരവധി തടാകങ്ങളും അഴിമുഖങ്ങളും ഉൾപ്പെടുന്നതുമാണ്. നോവ സ്കോട്ടിയയിൽ ഒരിടത്തും സമുദ്രത്തിൽ നിന്ന് 67 കിലോമീറ്ററിൽ കൂടുതൽ (42 മൈൽ) അകലമില്ല. നോവ സ്കോട്ടിയ പ്രധാന ഭൂഭാഗത്തിന്റെ വടക്കുകിഴക്കായുള്ള ഒരു വലിയ ദ്വീപായ കേപ് ബ്രെട്ടനും പ്രവിശ്യയുടെ  തെക്കൻ തീരത്തു നിന്ന് ഏകദേശം 175 കിലോമീറ്റർ (110 മൈൽ) അകലെ, കപ്പൽഛേദത്തിന് കുപ്രസിദ്ധമായ സ്ഥലമെന്ന നിലയിൽ അറിയപ്പെടുന്ന സാബിൾ ദ്വീപും പ്രവിശ്യയുടെ ഭാഗമാണ്.

നോവ സ്കോട്ടിയയിൽ പുരാതനമായ നിരവധി ഫോസിൽ പാറകളുടെ രൂപീകരണങ്ങളുണ്ട്. പ്രത്യേകിച്ച് ഫണ്ടി ഉൾക്കടലിന്റെ തീരങ്ങളിൽ ഈ രൂപീകരണങ്ങൾ  സമ്പന്നമായി കാണപ്പെടുന്നു. ഫണ്ടി ഉൾക്കടലിന്റെ തീരത്തുള്ള ഹാന്റ്‌സ്‌പോർട്ടിനടുത്തുള്ള ബ്ലൂ ബീച്ച്, ജോഗിൻസ് ഫോസിൽ ക്ലിഫ്‌സിൽ കാർബണിഫറസ് കാലഘട്ടത്തിലെ ഫോസിലുകൾ സമൃദ്ധമായി കാണപ്പെടുന്നു. പാർസ്ബോറോ പട്ടണത്തിനടുത്തുള്ള വാസൻസ് ബ്ലഫിൽ, ട്രയാസിക് കാലഘട്ടത്തിലെയും ജുറാസിക് കാലഘട്ടത്തിലെയും ഫോസിലുകൾ ഉണ്ട്. പ്രവിശ്യയുടെ വടക്കുഭാഗത്തായി കേപ് ബ്രെട്ടൺ ഹൈലാൻഡ്‌സിൽ സ്ഥിതി ചെയ്യുന്ന സമുദ്രനിരപ്പിൽ നിന്ന് 533 മീറ്റർ (1,749 അടി) ഉയരമുള്ള വൈറ്റ് ഹിൽ ആണ് ഇവിടുത്തെ ഏറ്റവും ഉയർന്ന സ്ഥലം.

 അവലംബം 

 ബാഹ്യ കണ്ണികൾ 
 Government of Nova Scotia

വർഗ്ഗം:കാനഡയിലെ പ്രവിശ്യകൾ
വർഗ്ഗം:1867-ൽ സ്ഥാപിതമായ സാമ്രാജ്യങ്ങൾ
വർഗ്ഗം:കാനഡയിലെ പ്രവിശ്യകളും പ്രദേശങ്ങളും